google/wiki40b huggingface dataset:
Fritzøe Jernverk

Fritzøe Jernverk var et jernverk i Larvik kommune (tidligere i Brunlanes herred). Verket var en hjørnesteinsbedrift i norsk industrihistorie nært knyttet til Treschow-slekten.
Skepsis (organisasjon)

Historie

Moderorganisasjonen i USA, The Committee for the Scientific Investigation of Claims of the Paranormal (CSICOP), ble opprettet som et svar på den «okkulte eksplosjon» USA opplevde mot slutten av 1970-tallet. Disse miljøene opplevde at påståtte overnaturlige fenomener fikk en bred mediedekning, mens bare få motforestillinger og kritiske analyser kom frem i lyset.
Skeptikerbevegelsen ønsker imidlertid ikke å begrense seg til et snevert akademisk miljø, men nå det samme publikum som eksponeres for okkulte påstander gjennom media. Derfor har den fra tid til annen tatt i bruk ukonvensjonelle og fargerike metoder i sine avsløringer av feilaktige påstander fra parapsykologer og svindel blant mirakelmenn og medier. De norske skeptikerne utnevnte da også «tøvsugere» (dvs. personer som framsatte urealistiske og urimelige påstander) på 1990-tallet.
På 1990-tallet og ut 2001 utga SKEPSIS medlemsbladet ved samme navn, samt et internt nyhetsblad. Siden har SKEPSIS flyttet mesteparten av aktiviteten til opplysning i massemedier og informasjon gjennom nettsider: Nye artikler av hovedsakelig norske skeptikere legges fra tid til annen ut på Skepsis' hovedsider, Skepsisbloggen oppdateres jevnlig, og et nettforum er tilgjengelig for diskusjon av dagsaktuelle skeptiske emner.
I tillegg til denne virksomheten utgir SKEPSIS også bøker.
Frigjøringstid

Frigjøringstid er i norsk rett et begrep for tidspunktet debitor har rett til å innfri en forpliktelse overfor kreditor. Dette tidspunktet er senest på tidspunktet for oppfyllelsestiden, men ofte tidligere.
Hovedprinsippet for frigjøringstid er at debitor kan oppfylle når han vil, hvis ikke annet er avtalt. En for tidlig oppfyllelse endrer ikke den annen parts oppfyllelsestid ved gjensidig bebyrdende avtaler.
Kreditor kan i utgangspunktet ikke nekte oppfyllelse før oppfyllelsestiden hvis ikke dette medfører en vesentlig ulempe. Nekter kreditor å ta imot ytelsen i frigjøringstiden oppstår kreditormora for kreditor.
Gjengetape

Gjengetape er et tynt bånd laget av teflon som brukes av rørleggere til tetning av rørkoblinger. Båndet er svært tynt (typisk 0,076 mm). Båndet vikles om gjengene (hann-delen av sammenføyningen) i flere omganger. Når rørene blir skrudd sammen, vil gjengetapen fjerne slark og lekkasjer i sammenføyningen og fungere som en pakning. Pakninger av teflon er svært motstandsdyktig mot de fleste kjemikalier, og angripes selv ikke av kongevann.
Når man skal vikle gjengetape, begynner man ytterst på rørenden og vikler med gjengene (med klokken når man ser røret fra enden) innover på røret.
Gjengetapen har etterhvert erstattet stry som tetningsmiddel.
Albansk

Gheg

Gheg er igjen delt opp i fire under-dialekter, gheg i nordvest, nordøst-gheg, sentral-gheg, and sør-gheg. Det blir hovedsakelig snakket i det nordlige Albania, deler av Montenegro, Kosovo og nordvest i Nord-Makedonia.

Tosk

Tosk er delt opp i fem under-dialekter, nord-tosk (det mest vanlige), labërisht, çam, arvanitika, og arbëresh-albansk. Tosk-dialekten blir brukt i det sørlige Albania, sørvest i Nord-Makedonia og i det nordlige, samt sørlige Hellas. Cham-albansk snakkes i det nordvestlige Hellas, mens arvanitika-dialekten av brukes av arvaniter i det sørlige Hellas. Mens arbëresh-albansk blir talt av arbëreshë-folket, etterkommere av flyktninger som i det 15. og 16. århundre bosatte seg i det sørlige Italia, i små samfunn i regionene  Sicilia og Calabria.

Historie

Man har antatt at albansk er den gjenlevende resten av de illyriske språkene, men kan også være beslektet med dakisk, siden det albanske kjerneområdet opprinnelig lå mye lenger nord. Albansk nevnes som eget språk på 1300-tallet, og det første dokumentet på albansk, "Formula e pagëzimit" (dåpsformular), er datert 8. november 1462, og inneholder setningen Un'te paghesont' pr'emenit t'Atit e t'Birit e t'Spirit Senit (Jeg døper deg i Faderens, Sønnens og Den hellige ånds navn). Den første trykte bok på albansk kom i 1555.
En artikkel i avisa New York Times viser til at det albanske språket kan være et av det eldste språket i verden. Forskere studerte utviklingen av ord fra 103 moderne og utdødde språk hvor det ble laget et tre som så viste relasjoner rundt forskjellige språk.
Barne- og ungdomsarbeiderforbundet

Barne- og ungdomsarbeiderforbundet (BUF) er en partipolitisk uavhengig yrkesorganisasjon som organiserer barnepleiere, barnehageansatte, ansatte i skole og skolefritidsordningen, ungdomsklubber og institusjoner. Barnepleierne jobber på sykehus, føde- og barselavdelinger, og barneavdelinger.
BUF arbeider for gode arbeidsvilkår og faglig utvikling for sine medlemmer.
BUF er tilsluttet arbeidstakerorganisasjonen Delta som igjen er tilsluttet Yrkesorganisasjonenes Sentralforbund (YS). Delta er en partipolitisk uavhengig arbeidstakerorganisasjon som arbeider med å ivareta lønns- og arbeidsvilkår i offentlig og privat sektor.
Leder er Mariann Fjeldstad (2010).
BUF gir ut medlemsbladet BUF-posten.
Thailandsk buddhisme

Thailandsk buddhisme er en benevnelse på buddhismen i Thailand. Den domineres av Theravada-tradisjonen, som praktiseres av 93,6 % av landets befolkning. Den er også blandet med folketro, så vel som med kinesiske religioner fra den store thaikinesiske befolkningen.
Buddhistiske templer i Thailand er karakterisert ved sine store, gyldne stupaer. Den buddhistiske arkitektur i Thailand er svært lik den i andre sørøstasiatiske land, spesielt Kambodsja og Laos, som Thailand deler en kulturell og historisk arv sammen med.
Fristaten Flaskehals

Bakgrunn

Den ble dannet av deler av den prøyssiske provinsen Hessen-Nassau som følge av en feil i utmålingen av den franske og amerikanske okkupasjonen på østbredden av Rhinen etter første verdenskrig. Dette førte til at disse to okkupasjonssonene ikke møtte hverandre og det ble liggende et område imellom. På grunn av kommunikasjonsnettet, ble området avskåret fra kommunikasjon fra det øvrige Tyskland, den såkalte Weimar-republikken.

Livet i Flaskehals

Området besto av rundt 17 000 mennesker, og den lille byen Lorch var områdets største og ble dets hovedstad. Ordføreren i Lorch, Edmund Pnischeck, ble valgt til områdets president. Pnischeck ledet Flaskehals' administrasjon så lenge den eksisterte, og sørget for at det ble utstedt frimerker, pass og valuta.
Flaskehals var helt isolert fra omverdenen, da det manglet veiforbindelse til den delen av Tyskland som ikke var okkupert, og tog fikk ikke lov til å stoppe der. Også lufttransport  og transport på elvene var umulig. Eneste måte å få varer og post til og fra området var gjennom smugling. Ved en anledning ble en fransk togtransport med kull fra Ruhrdalen kapret fra den nærliggende byen Rüdesheim am Rhein og tatt til Flaskehals, hvor kullet ble distribuert til befolkningen til oppvarming.

Opphør

Statsdannelsen opphørte å eksistere da franskmennene gjennomførte sin okkupasjon av Ruhr i 1923. Flaskehals ble da igjen en del av provinsen Hessen-Nassau.

I dag

Flaskehals er i dag en del av de tyske delstatene Hessen og Rheinland-Pfalz. Deler av området er en del av verdensarvstedet Øvre mellomrhindal.
Anne som frøken

Anne som frøken (engelsk Anne of Avonlea) er en kanadisk barnebok fra 1909; det er den andre av Lucy Maud Montgomerys bøker om Anne fra Bjørkely.
I boken har Anne blitt ferdig med lærerskolen og har reist hjem for å hjelpe Marilla i den vanskelige tiden etter Matthews død. Anne blir lærerinne i Avonlea, og Marilla tar til seg tvillingene Davy og Dora.
Silvinha

Utbredelse

Slekten er utbredt i Sør-Amerika.
Enghumle

Kjennetegn

Brystet er på normalformen gulgråhåret med et svart bånd mellom vingefestene. Har et lyst gulaktig bånd forrest på bakkroppen. Resten av bakkroppen er sort med rustrød bakkroppssiss. I ytterkanten av artens utbredelsesområde er det svært ofte den melanistisk formen som dominerer. Da er gjerne hele humla bortsett fra den rustrøde bakkropsformen helt sort. Den sorte varianten kan lett forveksles med Bombus ruderarius som imidlertid har rødaktige hår rundt pollenkurven, noe skoghumla ikke har.
Enghumla skiller seg fra de andre norske humlene på lyden når den flyr. Summinga til skoghumla er mye høyere enn hos de andre norske artene, noe som er særlig lett å høre på arbeiderne. Med litt trening er det lett å plukke ut en skoghumle fra de andre humleartene på lyden.

Størrelse

Målene kan variere, og særlig lengden er unøyaktig da bakkroppen kan trekkes sammen eller strekkes ut.
Dronninger: Lengde 16-18 mm, Vingespenn: 29-32 mm

Arbeidere:  Lengde 10-15 mm, Vingespenn: 21-27 mm

Hanner: Lengde 12-14 mm, Vingespenn: 23-26 mm

Bolet

Bolet til enghumla ligger normalt på bakken i et musebol. Men er også blitt funnet nede i museganger, og en sjelden gang i et meisereir i en fuglekasse. Skoghumla er en pocket-maker. Se Humler.

Utbredelse

I Norge opptrer enghumle svært ofte i melanistisk form, det vil si i en svart variant. Den finnes fra Mjøsa og sydover langs sørlandet.
Wuda

Wuda (kinesisk: 乌达区; pinyin: Wūdá Qū) er et bydistrikt i byprefekturet Wuhai i den autonome region Indre Mongolia i Folkerepublikken Kina.
Det har et areal på 220 km² og teller ca. 130.000 innbyggere.
Rehe (provins)

Rehe (kinesisk: 热河省, 熱河省, pinyin: Rèhé shěng), også kjent som Jehol eller Johol, var en provins i Kina. Den bestod av områder som i dag ligger i Hebei, Shanxi og Indre Mongolia. Rehes hovedstad var Chengde. 
I 1930-årene var Jehol det fremherskende navnet for provinsen. Under den japanske okkupasjon ble området del av lydstaten Manchukuo. 
Fra 1945 til 1955 var Rehe atter en kinesisk provins.
Carl Poellath

Carl Poellath, formelt Carl Poellath Münz- und Prägewerk Schrobenhausen GmbH & Co.KG, er en tysk produsent av medaljer, metallarbeider, merker og profilartikler. Firmaet holder til i Schrobenhausen i Bayern.
Virksomheten ble etablert i 1778 av Johann Christoph Abraham. Etter at han døde, ble virksomheten videreført av enken Ursula, som i 1798 giftet seg med Carl Poellath. Firmaet produserer metallarbeider av forskjellig slag, og er kjent for sine medaljer og utmerkelser. Det lager også uniformseffekter, merker og pins, plaketter, profilartikler og lignende. På slutten av 1800-tallet og begynnelsen av 1900-tallet samarbeidet Poellath med kjente billedhuggere og medaljekunstnere som Heinrich Kautsch, Anton Grath, Rudolf Bosselt, Maximilian Dasio, Hermann Hahn og Georg Roemer.
Firmaet framstiller merker for myndigheter, så vel som foreninger og foretak. Det har også produsert offisielle, norske utmerkelser, som Kongens fortjenstmedalje (fra 2006), St. Olavsmedaljen (fra 2006), Kongehusets 100-årsmedalje, H.M. Kongens erindringsmedalje (siden 2008), St. Olavsmedaljen med ekegren, Deltagermedaljen (1989) og Forsvarets medalje for internasjonale operasjoner.
Tyskere i Romania

Tyskere i Romania eller Romania-tyskere (tysk: Rumäniendeutsche) er en samlebetegnelse på forskjellige folkegrupper i det nåværende Romania (eller tidligere rumenske områder) av tysk etnisitet. For å forstå deres språk, kultur og historie er det viktig å se dem som separate grupper. I 1930 utgjorde disse folkegruppene til sammen ca. 760 000 personer, men fra andre verdenskrig frem til tiden like etter Jernteppets fall ble gruppen redusert til en liten minoritet, særlig gjennom utvandring til Vest-Europa.
Bergshamra tunnelbanestasjon

Bergshamra tunnelbanestasjon er en stasjon på Stockholms tunnelbane. Den ligger i bydelen Bergshamra i Solna kommune i Stockholms län.
Stasjonen trafikkeres av T-bane 2 (rød linje) og ligger mellom stasjonene Danderyds sjukhus og Universitetet. Stasjonen ble tatt i bruk 29. januar 1978. Den ligger ca. 20 meter under bakken.
Stasjonen har to billetthaller. Den nordre har inngang fra Bergshamra torg. Den søndre ble åpnet 21. august 1987 og har inngang fra Odlingsvägen 4.
Caustic Grip

Caustic Grip er et musikkalbum i industrial-sjangeren av Front Line Assembly som ble utgitt i 1990.
VM i kunstløp 1910

VM i kunstløp 1910. Verdensmesterskapet i kunstløp single for menn ble arrangert i Davos i Sveits 29. og 30. januar 1910. Damenes singlekonkurranse og parløp ble arrangert i Berlin i Tyskland 4. og 5. februar.
Ulrich Salchow fra Sverige ble verdensmester i kunstløp for niende gang og Lily Kronberger fra Ungarn vant damenes singel, det var hennes tredje seier. Anna Hübler & Heinrich Burger fra Tyskland ble verdensmesterne i parløp.
Performance

Performance, eller performance art, (engelsk, utførelse, oppfyllelse, prestasjon, verk, arbeid, forestilling, nummer, del av forestilling, funksjonering) er en uttrykksform innen billedkunsten. Begrepet slik det er brukt i kunstnerisk sammenheng betegner generelt et billedkunstverk som har utstrekning i tid og rom, og som i tillegg utføres av billedkunstner/personer på stedet, etter kunstnerens idé. En performance kan inneholde elementer fra andre kunstformer som musikk, teater, dans eller litteratur, men skiller seg gjerne fra disse idet den ikke viser frem hendelser som illusjoner, men presenterer virkelige hendelser som kunst. Performance skiller seg også fra andre kunstformer som maleri eller skulptur hvor et fysisk objekt utgjør verket.
Performance som en billedkunstnerisk praksis har sin opprinnelse i det tidlige 1900-tallets europeiske avant-garde, og kunstretninger som futurisme og dadaisme. Futuristenes anti-borgerlige og samfunnskritiske handlinger, presentert som kunst, blir ansett å være den første presentasjonen av ideen om performance i en kunstnerisk sammenheng. På 1960-tallet fikk denne uttrykksformen fornyet aktualitet blant amerikanske kunstnere som arbeidet med interdisiplinære uttrykk, som Allan Kaprows happenings, eller John Cages arbeid ved Black Mountain College.
Utover på 1970-tallet ble performancekunsten assosiert med kunstnere som bruker sin egen kropp som utgangspunkt for kunstnerisk handling. Performancekunsten har også vært nært knyttet til politiske diskurser som feminisme.
Fondsbu

Fondsbu ligger sørvest i Jotunheimen. Hovedhuset i Fondsbu het opprinnelig "Den glade vandrer" og ble bygd i 1932 og eid av Eidsbugarden hotell. Det var den gang ment for de som ikke passet inn blant "fiffen" på hotellet, der dresskoden var smoking (til nød mørk dress) til middag.
1 1989 kjøpte Fondsfinans hytta og navnet Fondsbu så dagens lys. Siden 1993 har DNT leid hytta for 1 kroner per år som et symbolsk beløp.
Victoria av Storbritannia

Tronarving

Da Victoria var ti år gammel døde hennes onkel, kong Georg IV, barnløs. Hans bror Vilhelm etterfulgte ham på tronen, som Vilhelm IV, men da han heller ikke hadde arvinger, ble Victoria tronarving. Moren fryktet at noen skulle forsøke å forgifte eller drepe Victoria, som var først i arvefølgerekken, og sørget for at Victoria aldri gikk noe sted uten livvakt, og flyttet datterens seng inn til sitt eget soverom for å passe på at ingen forsøkte å drepe henne om natten.
Som attenåring besteg Victoria tronen, etter at onkelen døde, den 20. juni 1837.

Ekteskap

Victoria møtte sin fetter prins Albert av Sachsen-Coburg-Gotha da hun var seksten år gammel. I tillegg til at de var i familie hadde de begge kommet til verden ved hjelp av samme lege, Regina von Siebold. Hun fridde til Albert (fordi hun var dronning, kunne ikke han spørre henne), og bryllupet fant sted den 10. februar 1840. Victoria fikk det borgerlige navnet Wettin, da hennes ektemann tilhørte Wettin-grenen i huset Sachsen-Coburg-Gotha. Det er liten tvil om at de hadde et lykkelig ekteskap, noe ikke minst den store barneflokken tyder på. Victoria selv skal ha vært sikker på hun kom til å dø hver gang terminen nærmet seg, og hun skal heller ikke ha vært spesielt glad i barn. Prins Albert døde allerede i 1862, bare 42 år gammel.

Enken i Windsor

Etter Alberts død gikk Victoria kledd i svart resten av livet. Hun var enke i nesten 40 år.
Det fortelles at da hennes politiske yndling Benjamin Disraeli lå for døden, ønsket dronningen å besøke ham. Disraeli skal ifølge fortellingen ha bedt henne la være og skal ha sagt: «Hun ville vel bare be meg ta med en hilsen til Albert.» Det er imidlertid uvisst om denne historien er sann.
Det var Disraeli som fikk igjennom at den britiske monarken også skulle ha tittelen «keiser/keiserinne av India». Med sine 63 år, 7 måneder og 2 dager på tronen var hun inntil 2015 den monark som har regjert lengst i britisk historie, og var lenge den lengst regjerende kvinnelige monarken i verden. Da det britiske imperiet var på sitt største, var en fjerdedel av jordens landareal og 500 000 000 mennesker underlagt henne, som konstitusjonelt statsoverhode. Hun har gitt navn til viktorianske tiden, som betegner kulturelle og politiske strømninger i hennes regjeringstid.

Victorias arv

Viktoriakorset ble introdusert i 1856 som belønning og anerkjenning av tapre handlinger under krimkrigen, og er fortsatt den høyeste prisen for tapperhet i Storbritannia, Australia, Canada og New Zealand.
Fara Williams

Biografi

I et intervju i med BBC fortalte Fara Williams at hun hadde levde som hjemløs i hele seks år av hennes tidlige spillerkarrière som profesjonell fotballspiller. På det tidspunktet hun ble intervjuet jobbet Williams som ambassadør for organisasjon The Homeless FA.
Tredal skole

Tredal skole ligger i Sunndalsøra i Sunndal kommune.
Skolen har en eldre bygning, og en ny ferdigstilt i 2001, gjenoppbygget etter en brann i 1998.
Det går rundt 150 elver på skolen, fordelt over 1.-7. trinn. Skolen har skolefritidsordning. Rektor er Tove Hansen.
Tomatsvermer

Utseende

En stor (vingespenn 90 – 135 mm) og kraftig, grå svermer. Kroppen er spoleformet, hodet stort og bredt med store fasettøyne og en sugesnabel som utstrakt er minst dobbelt så lang som kroppen. Bakkroppen har grå midtstripe og fem par gule flekker på sidene. Forvingene er brungrå med streker av svart og brunt. Bakvingene, som er tilspisset i forhjørnet, er bleke med et bredt, mørkt tverrbånd og to smale siksakstriper innenfor dette. Larven er grønn med V-formede, hvite tegninger på siden av hvert kroppsledd, hornet på bakkroppen er svart. Det finnes også en mørk fargevariant. Puppen utmerker seg ved at den lange sugesnabelen er fri fra kroppen og går i en bue utover.

Levevis

Larvene blir oftere oppdaget enn de nattflygende svermerne. De lever på ulike planter i søtvierfamilien, inkludert de dyrkede artene tomat, potet, tobakk, aubergine og paprika. De kan gjøre betydelig skade i hager. De voksne sommerfuglene flyr om natten og besøker blomster for å drikke nektar.

Utbredelse

Tomatsvermeren lever i den østlige halvdelen av Nord-Amerika fra Nicaragua nord til det sørlige Canada.
Fame

Handling

Filmen følger åtte forskjellige studenter med forskjellig bakgrunn og drømmer som går på High School of Performing Arts i New York. Elevene skildres fra deres første audition til de er ferdige på skolen. Noen av studentene tar snarveier og misslykkes. Andre modnes og realiserer drømmene sine gjennom hardt arbeid. Livet på skolen er ikke bare glamour. Selv om eleven er talentfulle, har de også problemer som andre ungdommer.

Om filmen

Filmen inneholder mye musikk, men er ikke på en så eventyraktig måte som musikaler, og deler av den har nærmest dokumentariske virkemidler. Sanger som «Out Here On My Own», «Red Light», «I Sing The Body Electric» og «Fame» ble verdenskjente og det ble utgitt egen soundtrack. Filmen tittellåt, "Fame", ble særlig populær.

Popularitet og økonomi

Fame ble en moderat suksess. Den innbrakte $21 millioner i USA og havnet på en 32-plass over de mest innbringende filmene i USA i 1980.

Anmelderne

Filmen ble godt mottatt av kritikerne, noe som gjenspeiles i at den har fått 83 % på Rotten Tomatoes. Den amerikanske filmanmelderen Roger Ebert gav den 3,5 av 4 stjerner, mens Leonard Maltin gav den 2,5 av 4 stjerner.
Aftenpostens Per Haddal brukte ord som «sprek, livsglad og uimotståelig». VGs anmelder gav den terningkast fem.
Anmelderen på det norske nettstedet CINERAMA gav den terningkast seks i 2004 og skrev: «En film som er verdt å få med seg dette, altså. De unge, søkende, håpefulle og ekstremt talentfulle menneskene som opplever både oppturer og nedturer blir jeg aldri lei av se på».

Priser

Den vant to Oscar, i klassen beste musikk og beste sang. Deb ble nominert i ytterligere fire kategorier. Den ble også tildelt en Golden Globe (beste sang) og en BAFTA (beste lyd).
NACAC-mesterskapet i friidrett 2007

NACAC-mesterskapet i friidrett 2007 (det nordamerikanske, sentralamerikanske og karibiske mesterskapet i friidrett) ble arrangert på Flor Blanca National Stadium i San Salvador i El Salvador fra 13. til 15. juli 2007 2007. Dette var den første utgaven av NACAC-mesterskapet i friidrett som ble arrangert.
Klovn – The Movie

Mottagelse

Klovn The Movie hadde en rekke snikpremierer i desember og fikk egentlig Danmarkspremiere på 101 kinoer, torsdag den 16. december 2010.
Den ble mottatt med gode anmeldelser, hvor anmelderne gav filmen fra fire til fem stjerner.Birgitte Grue og Iben Albinus Sabroe gav filmen fire stjerner ut av seks i henholdsvis B.T. og Berlingske Tidende.Henrik Queitsch fra Ekstra Bladet gav filmen fem stjerner ut av seks og skrev at «det er ganske enkelt den sjoveste danske film, jeg har set i umindelige tider»
Blant andre anmeldere som gav filmen fem stjerner var Nanna Frank Rasmussen på kpn.dk (Jyllands-Posten)
og Erik Jensen fra Politiken.
167 091 dansker hadde sett filmen etter den første premierehelgen.
Den 28. desember var filmen blitt sett av 322 299 dansker, og nådde innen utgangen av 2010 opp på 481 000, hvilket gjorde den til den mest sette danske kinofilm i 2010.Klovn ble den mest sette danske film på 10 år da filmen hadde solgt mer enn 680 000 billetter frem til midten av januar. Filmen har premiere i Norge den 25. mars med aldersgrense 15 år, hvorimot i den i Danmark er tillatt fra 11 år.